శ్రీ వాసుదేవపురం మహావిష్ణు దేవాలయం

**శ్రీ వాసుదేవపురం మహావిష్ణు దేవాలయం** అనేది భారతదేశంలోని కేరళ రాష్ట్రంలో, ఎర్నాకుళం జిల్లాలోని అలువా ఉపనగర ప్రాంతమైన కున్నుకర పంచాయతీలో ఉన్న ఒక దేవాలయం. ఇది కొచ్చిన్ అంతర్జాతీయ విమానాశ్రయం నుండి సుమారు 9 కిలోమీటర్లు పడమర దిశలో స్థితిచేసి ఉంది. ఈ ఆలయాన్ని మహర్షి పరశురాముడు ప్రతిష్ఠించాడని విశ్వసిస్తారు. ఇక్కడ మహాలక్ష్మి సాన్నిధ్యం, శ్రీమన్నారాయణుడు సాన్నిధ్యంతో పాటు అనుభూతి చెందుతుందని చెబుతారు.

## పురాణకథ
మహర్షి పరశురాముడు, మహావిష్ణు మూర్తిని ఒక విశిష్ట భావనతో ప్రతిష్ఠించాడు. ఆ భావన ప్రకారం, స్వామి మహాలక్ష్మి దేవిని ఆలింగనం చేసుకున్న రూపంలో దర్శనమిస్తాడు. ప్రతిష్ఠ అనంతరం మహర్షి ఆలయ నిర్వహణ బాధ్యతలను కొంతమంది స్థానిక బ్రాహ్మణులకు అప్పగించాడు. మహాలక్ష్మి అనుగ్రహంతో ఆ బ్రాహ్మణులు అపారమైన సంపదను పొందారు. అయితే కాలక్రమేణా వారు ఆలయ కార్యకలాపాల పట్ల నిర్లక్ష్యంగా మారారు. ఇది చివరకు వారి పతనానికి కారణమైంది. ఆలయం కూడా సమయానుక్రమంగా తన సంపదను, వైభవాన్ని కోల్పోయింది.

చాలా కాలం అనంతరం, శ్రీ గురువాయూరప్పన్  గొప్ప భక్తుడు అయిన విల్వమంగళం స్వామికళ్ ఈ ఆలయాన్ని సందర్శించాడు. ఆయనకు మహాలక్ష్మి దేవి మహావిష్ణువుకు సేవ చేస్తూ ఉన్న దర్శనం కలిగింది. 

స్వామి, దేవి యొక్క భౌతిక సాన్నిధ్యం ఉన్నప్పటికీ, ఆలయం దయనీయ స్థితిలో ఉండటం చూసి స్వామికళ్ ఆశ్చర్యపోయాడు. దేవి అక్కడ ఉన్నప్పటికీ ఆలయం వైభవం కోల్పోవడం, ఆ ప్రాంత ప్రజలు పేదరికంలో ఉండటానికి కారణం ఏమిటని ఆయన దేవిని ప్రశ్నించాడు. దేవి సమాధానంగా, ఆలయ అధికారులు, ప్రజలు ఆలయ నిత్య కర్మకాండలను సరిగ్గా నిర్వహించడం లేదని తెలిపింది. అందుచేత ఆమె స్వామికి సేవ చేయడంలో నిమగ్నమై ఉండడంతో ప్రజల ప్రార్థనలను ఆలకించే సమయం ఆమెకు లేకుండా పోయిందని చెప్పింది.

అప్పుడు విల్వమంగళం స్వామికళ్ దేవితో, భక్తుల ప్రార్థనలు ఫలించకపోతే వారు ఆలయ సందర్శన మానేసి నాస్తికులుగా మారిపోతారని హెచ్చరించాడు. భక్తుల ప్రార్థనలను వినేందుకు కొంత సమయం కేటాయించాలని దేవిని ప్రార్థించాడు. స్వామికళ్ అభ్యర్థన విన్న దేవి, సంవత్సరానికి ఒకసారి భక్తులకు దర్శనం ఇస్తానని అతనికి వాగ్దానం చేసింది. స్వామికల్ దీనితో సంతృప్తి చెందలేదు. సంపదతో పాటు ప్రజలకు కీర్తి, ఆరోగ్యం, జ్ఞానం, ఉద్యోగంలో విజయం, మంచి, దీర్ఘకాలిక వైవాహిక జీవితం వంటి వివిధ ఆశీర్వాదాలు అవసరమని భావించి ఆయన మళ్లీ మహాలక్ష్మిని ప్రార్థించాడు. స్వామికల్ చేసిన హృదయపూర్వక అభ్యర్థనకు దేవి స్పందిస్తూ, వైశాఖ మాసంలో (ఏప్రిల్ / మే) అక్షయ తృతీయ నుండి ప్రారంభమయ్యే 8 రోజుల పాటు ఆలయంలో తన సాన్నిధ్యం ప్రత్యేకంగా అనుభూతి చెందుతుందని, భక్తులపై ఆశీర్వాద వర్షం కురిపిస్తుందని తెలిపింది. ఈ 8 రోజుల్లో ఆమె అష్టలక్ష్మిగా అనగా వీరలక్ష్మి, గజలక్ష్మి, సంతానలక్ష్మి, విజయలక్ష్మి, ధాన్యలక్ష్మి, ఆదిలక్ష్మి, ధనలక్ష్మి, మహాలక్ష్మి రూపాలలో దర్శనమిస్తుందని విశ్వసిస్తారు.

అందువల్ల ఈ 8 రోజుల సమయంలో *తాంబూల సమర్పణం* అనే ఆచారం ఈ ఆలయంలో ముఖ్యమైన నైవేద్యంగా మారింది.

## ఆచారాలు

### తాంబూల సమర్పణం
తాంబూల సమర్పణం అత్యంత పవిత్రమైన, ముఖ్యమైన ఆచారం. ఇది అక్షయ తృతీయ నుండి ప్రారంభమయ్యే ఈ 8 రోజులలో మాత్రమే నిర్వహించబడుతుంది. ఈ నైవేద్యంలో 3 తమలపాకులు, వక్కలు (అరెకనట్), భక్తుల సామర్థ్యాన్ని బట్టి ధనం సమర్పించి, విష్ణువు, మహాలక్ష్మి దేవికి భక్తిపూర్వకంగా ప్రార్థన చేస్తారు. ఈ సమర్పణ గాఢమైన భక్తి, భయభక్తులతో చేయబడుతుంది, నిజమైన కోరికలు నెరవేరుతాయని ప్రసిద్ధి. ఈ రోజుల్లో ఆలయాన్ని దర్శించే దంపతులు సుఖసంతోషాలతో కూడిన సంపన్న కుటుంబ జీవితం పొందుతారని నమ్ముతారు.

## నైవేద్యాలు

### బియ్యం, పసుపు పర
ఇది శ్రీ వాసుదేవపురం మహావిష్ణు ఆలయానికి ప్రత్యేకమైన, దైవికమైన నైవేద్యం. ఇది తాంబూల సమర్పణం జరిగే 8 రోజులలో మాత్రమే నిర్వహించబడుతుంది. ఈ నైవేద్యాన్ని చేసే భక్తురాలు, రెండు కొలమాన పాత్రలను (పర) బియ్యం, పసుపుతో నింపుతూ దైవ మంత్రాలను జపించాలి. మంత్రాల విషయమై పూజారి మార్గనిర్దేశం చేస్తారు. ఈ నైవేద్యాన్ని నిర్వహించే మహిళ మహాలక్ష్మి దేవికి దాసిగా (సేవకురాలిగా) మారుతుందని విశ్వసిస్తారు. ఆమె దేవికి అలంకారార్థం పసుపును, భగవంతునికి ఆహారంగా బియ్యాన్ని సిద్ధం చేస్తుందని భావిస్తారు. ప్రతిఫలంగా ఆమె దీర్ఘకాలిక సుఖమైన వైవాహిక జీవితం, పిల్లల శ్రేయస్సు, ఆరోగ్యం, సంపద కోసం ప్రార్థిస్తుంది. జపించే మంత్రాల అర్థం కూడా ఇదేనని చెబుతారు. ఈ నైవేద్యాన్ని పురుష భక్తులు నిర్వహించడానికి అనుమతి లేదు.
### తిరుమధురం
ఈ నైవేద్యంలో ‘కదళి’ అరటిపండ్లు, ‘పాల్‌పాయసం’, అప్పం భక్తుల కోరికలు నెరవేర్చేందుకు సమర్పించబడతాయి.

### మూడు ఉరుళి నివేద్యం
ఇది శ్రీ వాసుదేవపురం మహావిష్ణు ఆలయంలో మరొక ప్రత్యేక నైవేద్యంగా ప్రసిద్ధి చెందింది. దీన్ని సంవత్సరం పొడవునా ఏ రోజునైనా నిర్వహించవచ్చు. తిరుమధురం, పాల్‌పాయసం, అప్పంను బంగారం, వెండి, కంచు వంటి మూడు వేర్వేరు ఉరుళిలలో (పాత్రలలో) సమర్పిస్తారు. భక్తులు మంచి ఉద్యోగం, వివాహం, సంతానప్రాప్తి, వ్యాపార విజయాలు వంటి నిజమైన కోరికలు నెరవేర్చుకునేందుకు ఈ నైవేద్యాన్ని చేస్తారు. ఈ నైవేద్యం ముందస్తు బుకింగ్‌తో మాత్రమే నిర్వహించబడుతుంది.  

### ముఝుక్కప్పు
‘ముఝుక్కప్పు’ అనేది సమృద్ధి, శ్రేయస్సు కోసం అనేక మంది నిర్వహించే మరొక ముఖ్యమైన నైవేద్యం. ఇందులో స్వామి విగ్రహాన్ని స్వచ్ఛమైన గంధపు చందనంతో అలంకరిస్తారు.

## ఆలయంలోని ఇతర పండుగలు

### అశ్విన పౌర్ణమి మహాలక్ష్మీ పూజ
ఈ పూజ ‘అశ్విన’ నెలలో వచ్చే పౌర్ణమి రోజున నిర్వహించబడుతుంది. లక్ష్మీ సహస్రనామం, కనకధారా స్తోత్రం, మహాలక్ష్మీ అష్టకం వంటి దివ్య మంత్రాలను జపిస్తూ వివిధ అర్చనలు నిర్వహిస్తారు. ఈ అర్చనలు, మంత్ర పారాయణం చేయడం వల్ల సంపద, శుభం, అదృష్టం కలుగుతుందని ప్రజలు విశ్వసిస్తారు.  

## ముఖ్యమైన రోజులు
* అష్టమి – రోహిణి  
* తిరు ఓణం  
* అశ్విన నెల పౌర్ణమి  
* అక్షయ తృతీయ, ఆ తరువాత 7 రోజులు  

## ఆలయానికి దూరం
ఈ ఆలయం నుండి:

# కోచిన్ అంతర్జాతీయ విమానాశ్రయం – 9 కి.మీ  
# ఎర్నాకుళం  జంక్షన్ రైల్వే స్టేషన్ – 30 కి.మీ  
# ఎర్నాకుళం టౌన్ రైల్వే స్టేషన్ – 28 కి.మీ  
# అంగమాలి పట్టణం – 11 కి.మీ  
# అలువా పట్టణం – 12 కి.మీ  

## మూలాలు

వర్గం:ఎర్నాకుళం జిల్లాలో హిందూ ఆలయాలు
వర్గం:విష్ణువు అభిమాన క్షేత్రాలు
వర్గం:లక్ష్మీ ఆలయాలు
వర్గం:కేరళ పర్యాటక ప్రదేశాలు
వర్గం:కేరళ పుణ్యక్షేత్రాలు